SK Úradný vestník Európskej únie C 205/4

Záväzok služby vo verejnom záujme

(2007/C 205/04)

Fínsko (ministerstvo dopravy a komunikácií) sa podľa článku 4 ods. 1 písm. a) nariadenia Rady (EHS) č. 2408/92 z 23. júla 1992 o prístupe leteckých dopravcov Spoločenstva (1) k letovým trasám v rámci Spoločenstva rozhodlo stanoviť záväzok služby vo verejnom záujme. Záväzok sa týka prevádzkovania leteckej dopravy z Mikkeli do Helsínk podľa letového poriadku v období 1. októbra 2007 – 30. septembra 2010. Záväzok sa nevzťahuje na obdobie 20. júna – 15. augusta 2008, 19. júna – 15. augusta 2009 a 18. júna – 15. augusta 2010. Záväzok služby vo verejnom záujme nadobudne účinnosť po uverejnení v Úradnom vestníku Európskej únie.

Na záväzok služby vo verejnom záujme na trase Mikkeli – Helsinki sa vzťahujú tieto požiadavky:

Minimálny počet letov

Záväzok sa týka prevádzkovania na trase Mikkeli – Helsinki. Môže sa realizovať buď ako let vychádzajúci z Mikkeli, alebo ako let spojený s inou trasou tak, aby sa z Mikkeli letelo priamo do Helsínk. Rovnakým spôsobom treba zabezpečiť spiatočný let neskoro večer.

Letový poriadok

Letový poriadok musí umožniť cestujúcim spojenie od pondelka do piatka skoro ráno z Mikkeli na letisko Helsinki-Vantaa kvôli hlavným nadväzujúcim spojom do zahraničia a spojenie z hlavných zahraničných spojov neskoro večer do Mikkeli.

Počet miest

Pokiaľ ide o počet miest, typ lietadla musí spĺňať potreby vyplývajúce z dopytu cestujúcich a kabína pre cestujúcich musí byť pretlaková. Priemerný stupeň naplnenia letu za mesiac nesmie prekročiť 80 %.

Lietadlo musí umožňovať pokrytie bežnej potreby cestovnej batožiny.

Ceny leteniek a predaj leteniek

Ceny leteniek musia byť konkurencieschopné v porovnaní s inými tarifami trás fínskej vnútroštátnej leteckej dopravy.

Dopravca sa musí dohodnúť na opatreniach týkajúcich sa letov interline na trase, ktorej sa týka záväzok služby vo verejnom záujme, najmenej s jedným takým dopravcom, ktorý zabezpečuje leteckú dopravu z letiska Helsinki-Vantaa.

Letecký dopravca musí mať k dispozícii medzinárodný, vo Fínsku platný systém rezervácie a vydávania leteniek, ako aj dohodu interline podľa pravidiel IATA vrátane tranzitných taríf pre nadväzné spojenia a vybavovania batožiny do cieľovej destinácie. Informácie o cenách leteniek a letových poriadkoch musia byť v medzinárodnom systéme rezervácie a vydávania leteniek.

Letecký dopravca musí mať aspoň s jednou spoločnosťou lietajúcou z letiska Helsinki-Vantaa do zahraničných destinácií zmluvu o spolupráci týkajúcu sa tranzitných taríf pre nadväzné spojenia.

Pri predaji letov sa musí používať minimálne jeden elektronický systém rezervácie leteniek.

Plynulosť služby

Nedodržanie uvedených záväzkov služby vo verejnom záujme pri prevádzkovaní dopravy na uvedenej trase môže mať za následok administratívne a právne sankcie.

Leteckí dopravcovia, ktorí chcú ukončiť poskytovanie pravidelných leteckých dopravných služieb na tejto trase, to musia oznámiť leteckému úradu Fínska najneskôr šesť mesiacov pred ukončením leteckej dopravnej služby.

Možnosti osôb so zdravotným postihnutím využívať službu

Letecký dopravca musí zabezpečiť, aby potreby osôb so zdravotným postihnutím boli v dostatočnej miere zohľadnené.

(1) Ú. v. EÚ L 240, 24.9.1992, s. 8.